एकलखोरी में युवक की हत्या, आरोप सरपंच पर
ओसियां। एकलखोरीगांव में एक युवक की चाकू मारकर हत्या कर दी गई। पीड़ित पक्ष ने गांव के सरपंच सहित अन्य लोगों पर हत्या का आरोप लगाते हुए थाने में मामला दर्ज कराया है। साथ ही आरोपियों की गिरफ्तारी नहीं होने तक उन्होंने शव उठाने से इनकार कर दिया। एकलखोरी निवासी कैलाश की रिपोर्ट के अनुसार मंगलवार सुबह वह अपने साथी पूनाराम के साथ गांव के ही सागरराम विश्नोई के घर पर बैठा था। यहां एकलखोरी सरपंच सहीराम सहित कई लोगों ने उन पर हमला कर दिया। इन्होंने कैलाश को भी घायल कर दिया। वारदात के बाद आरोपी वहां से भाग निकले। परिजनों ने पूनाराम कैलाश को तत्काल ओसियां अस्पताल पहुंचाया। यहां उपचार के दौरान पूनाराम की मौत हो गई। हत्या की सूचना मिलने के बाद ओसियां में पूर्व सरपंच पक्ष के लोगों की भीड़ लग गई।
इन्होंने मुख्य आरोपी सहीराम विश्नोई की गिरफ्तारी नहीं होने तक शव उठाने से इनकार कर दिया। इसी बीच अखिल भारतीय विश्नोई महासभा के जिलाध्यक्ष नारायण राम डाबड़ी, पूर्व सरपंच महीपाल भादू सहित कई अन्य जनप्रतिनिधि भी पहुंचे। यहां एएसपी (फलौदी) सत्येंद्रपालसिंह, एसडीएम महेंद्र प्रताप सिंह, उप अधीक्षक नरेंद्र चौधरी, तहसीलदार नीरज मिश्र सहित अन्य ने लोगों से कई बार समझाइश करते हुए कहा कि मुल्जिम चाहे कोई भी हो, उन्हें बख्शा नहीं जाएगा, लेकिन लोग अपने मांग पर अड़े रहे। मंगलवार देर रात तक लोगों ने शव नहीं उठाया।
अस्पताल परिसर पुलिस छावनी में तब्दील
पूर्व सरपंच के भतीजे की हत्या और बेटे पर भी हमले की सूचना कुछ ही देर में पूरे इलाके में फैल गई और लोगों की भीड़ यहां पहुंचने लगी। अस्पताल परिसर में बढ़ती भीड़ को देखते हुए यहां भोपालगढ़ थानाधिकारी किशनाराम, खेड़ापा एसएचओ सुरेश चौधरी, प्रशिक्षु एसआई सीमा जाखड़, लीला सहित अन्य के साथ अतिरिक्त जाब्ता भी बुलवा लिया गया। इसके साथ ही एकलखोरी गांव में भी पुलिस जाब्ता तैनात रहा।
रंजिश पुरानी, सोमवार रात को भी झगड़ा
पुलिस के अनुसार एकलखोरी के सरपंच सहीराम और पूर्व सरपंच खेताराम विश्नोई के बीच पुरानी रंजिश चल रही है। बताया जाता है कि सोमवार रात को कुछ बाइक सवारों ने सहीराम विश्नोई की गाड़ी पर हमला किया था। इस दौरान हमलावरों की बाइक नीचे गिर गई तो गाड़ी छोड़कर वहां से भाग निकले। इस बाइक को भी बाद में आग लगा दी गई। सरपंच पर हमले की सूचना मिलने पर मौके पर पहुंची पुलिस को बाइक जली हुई हालत में मिली थी। हालांकि, इस संबंध में मंगलवार सुबह कोई भी मामला दर्ज नहीं हुआ। इसके बाद हुए घटनाक्रम पर लोगों ने पुलिस पर कार्यवाही नहीं करने का आरोप लगाते हुए कहा कि सोमवार रात को झगड़े के बाद पुलिस कार्यवाही कर लेती, तो संभवतया यह घटना नहीं होती।
hin_Deva hin_Deva hin_Deva bho_Deva hin_Deva hin_Deva hin_Deva